Áno, epidurálna anestézia nie je odporúčaná ženám, ktoré majú krvné problémy v podobe nízkeho počtu krvných doštičiek či infekcie, pričom vylúčené sú aj ženy užívajúce lieky riediace krv. Pochopiteľnou kontraindikáciou pri podávaní epidurálky je aj nízky tlak a alergia na anestetiká. Čo sa týka iných komplikácií, ktoré môžu vylúčiť aplikovanie epidurálnej anestézie, sú to faktory ovplyvňujúce zavádzanie katétra do epidurálneho priestoru. Z tohto aspektu ide najmä o obézne ženy, u ktorých nie je možné nájsť epidurálny priestor, pričom nevhodnou kandidátkou na epidurálku je aj rodička s kožnou infekciou v bedrovej oblasti chrbta, kde sa katéter zavádza. Samozrejme, že sa epidurálne anestetikum nepodáva ani rodičkám, u ktorých pôrodný proces prebieha veľmi rýchlo, a teda na zavedenie katétra neostáva čas.\r